Netcare se St. Augustine-hospitaal tydelik gesluitNetcare se St Augustine-hospitaal in Durban. (Foto: Netcare) Netcare se St. Augustine-hospitaal in Durban word voorlopig gesluit, met net ŉ enkele saal wat sal oopbly om pasiënte wat positief vir die nuwe koronavirus getoets het, te behandel. “Ons het die hospitaal gesluit, maar ons doen dit in fases,” het Nomagugu Simelane-Zulu, LUR vir gesondheid in KwaZulu-Natal, Dinsdagaand bevestig. Tot dusver is 66 gevalle van Covid-19 in die hospitaal bevestig. Vier mense het reeds daar weens die virus gesterf. Sedert Woensdag word geen nuwe pasiënte in die hospitaal opgeneem nie. Pasiënte wat gesond genoeg is, word ontslaan. Pasiënte wat nié positief vir Covid-19 getoets het nie maar steeds behandeling benodig, is na ander hospitale oorgeplaas, het Simelane-Zulu gesê. Almal is vir Covid-19 getoets. Simelane-Zulu het ook gesê die hospitaal sal ŉ tyd lank heeltemal in kwarantyn geplaas en ontsmet word voordat dit weer gebruik gaan word. KwaZulu-Natal se premier, Sihle Zikalala, het gesê die getal voorvalle van Covid-19 in die hospitaal is uiters kommerwekkend, maar dat geen oordeel in dié stadium gevel word oor wat tot die hoë getal besmettings gelei het nie. Die uitslag van ŉ omvattende ondersoek na die oorsaak word ingewag. Richard Friedland, uitvoerende hoof van die Netcare-groep, het vroeër gesê die bekende epidemioloog Salim Abdool Karim sal ŉ span kenners lei om ondersoek in te stel na die getal voorvalle van die virus by die hospitaal. Die vakbond vir gesondheid en dienspersoneel (Hospersa) het ook daarop aangedring dat die hospitaal tydelik gesluit word. Hospersa het onder meer beweer daar word van gesondheidswerkers in die hospitaal verwag om dieselfde masker vir vyf tot sewe dae te dra. Friedland het egter ontken dat enige Netcare-fasiliteit ooit van ŉ personeellid sal verwag om sonder die nodige beskerming te werk. Netcare het by navraag gesê hy sal later vandag kommentaar oor die jongste verwikkelinge by die hospitaal kommentaar lewer.